Kabau

Kabau adolah binatang nan manjadi taranak bagi banyak urang di dunia, utamonyo di Asia. Binatang ko adolah domestikasi dari kabau lia nan masih dapek ditamukan di daerah-daerah Pakistan, India, Bangladesh, Nepal, Bhutan, Vietnam, Tiongkok, Filipina, Taiwan, Indonesia, jo Thailand.

Kini populasi kabau lia di Asia lah makin manurun nan dicamehan di maso nan ka datang tiadonyo populasi kabau lia nan dapek ditamukan. Kabau dewasa dapek mampunyoi barek sakitar 300 kg inggo 600 kg. Kabau lia dapek mampunyoi barek nan labiah, kabau lia batino dapek mancapai barek 800 kg jo kabau lia jantan dapek mancapai barek inggo 1200 kg. Barek rato-rato kabau jantan iolah 900 kg sarato tinggi rato-rato di pundaknyo mancapai 1,7 meter.

Salah satu ciri nan mambedakan kabau lia d.ari kabau piaroan adolah baso kabau piaroan mampunyoi paruik bulek. Dek adonyo pancampuran katurunan antaro kabau-kabau antaro populasi nan babeda, barek badan kabau dapek baragam.

Klasifikasi kabau masih alun pasti, tetapi Bubalus bubalis biaso dikalompokkan manjadi tigo anak jinih:

 Kabau lia (B. bubalis arnee), muyang dek kabau sungai
 Kabau sungai (B. bubalis bubalis) nan barasa dari Asia Selatan.
 Kabau rawo (B. bubalis carabauesis) nan barasa dari Asia Tenggara.

Muyang kabau rawo indak lai basobok sacaro lia, tetapi dikatahui baso genom kabau rawo tadiri dari 24 pasang kromosom, sadangkan kabau sungai mampunyoi 25 pasang kromosom. Katurunan pasilangan dari duo anak jinih ko dapek ditamukan jo dapek mangasiakan katurunan (fertil). Kabau indak dapek bakawin silang jo jawi nan mampunyoi 60 kromosom, walaupun masih tamasuak dalam anak suku nan samo Bovinae.

Susu dari kabau banyak digunokan dek manusia. Contohnyo sabagai bahan keju Mozzarella jo dadiah. Dagiang kabau juo marupokan hasia ekspor utamo di India.  Walaupun baitu dagiang kabau kurang disukoi di Asia dek karehnyo. Kulik kabau acok digunokan juo subagai bahan sapatu, wayang kulik, jo helm sapeda motor.

Lain-lain 

 Bison Amerika acok juo disabuik buffalo (mirip jo panggilan water buffalo untuak kabau), iko sabananyo indak tapek. Bison nan tadiri dari bison Amerika jo bison Eropa masih tapauik jo kaluarga bovinae lia, dakek jo Yak, sarato hubuangannyo labiah jauah jo jawi sarato bantiang. Kaluarga buffalo di antaronyo kabau, tamarau, jo anoa di Asia sarato kabau Afrika.
 Manuruik legenda di Filosofi Tiongkok, Lao Tzu maninggaan nagari Tiongkok malalui tarusan Han Gu jo manunggangi kabau.
 Manuruik mitologi Hindu, dewa Yama nan ioalah dewa kamatian juo acok digambakan manunggangi kabau.

Rujuakan

Pautan lua 

 
Binatang taranak
Binatang